CELEX: 62018TN0447
Language: hr
Date: 2018-07-18 00:00:00
Title: Predmet T-447/18: Tužba podnesena 18. svibnja 2018. – TUIfly protiv Komisije

27.8.2018   
            
            
               HR
            
            
               Službeni list Europske unije
            
            
               C 301/45
            
         
      Tužba podnesena 18. svibnja 2018. – TUIfly protiv Komisije
      (Predmet T-447/18)
      (2018/C 301/61)
      Jezik postupka: njemački
      
         Stranke
      
      
         Tužitelj: TUIfly GmbH (Langenhagen, Njemačka) (zastupnici: L. Giesberts i M. Gayger, odvjetnici)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi članke 7. i 8. Odluke Komisije (EU) 2018/628 od 11. studenoga 2016. o državnoj potpori SA.24221(2011/C) (ex 2011/NN) koju je provela Austrija za zračnu luku Klagenfurt, Ryanair i druge zračne prijevoznike koji se koriste tom zračnom lukom (SL 2018., L 107, str. 1.) i članke 9., 10. i 11. te odluke u dijelu u kojem se odnose na njezine članke 7. i 8.;
               
            
                  —
               
               
                  naloži Komisiji snošenje troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe sljedeće tužbene razloge.
      
                  1.
               
               
                  Odlukom se krši članak 41. Povelje Europske unije o temeljnim pravima, načelo dobre uprave i tužiteljevo pravo na obranu, jer Komisija potonjem nije omogućila pristup spisu istrage i nije mu osigurala položaj u kojem bi se mogao učinkovito braniti.
               
            
                  2.
               
               
                  Odlukom se krši članak 107. stavak 1. UFEU-a, jer Komisija nije dokazala da je tužitelj imao selektivnu prednost.
               
            
                  3.
               
               
                  Odlukom se krši članak 107. stavak 1. UFEU-a, jer je Komisija s postupovnog gledišta prekoračila diskrecijsku ovlast u primjeni načela ulagača u tržišnom gospodarstvu.
                  S tim u svezi, tužitelj tvrdi da je Komisija, počinivši postupovnu pogrešku, prilikom svojeg ispitivanja primijenila strogi kriterij iz Smjernica za zračni prijevoz iz 2014., iako se relevantno činjenično stanje odnosilo na ranije godine, od 2003. do 2009.
               
            
                  4.
               
               
                  Odlukom se krši članak 107. stavak 1. UFEU-a, jer je Komisija, ne ispitavši dovoljno činjenično stanje, prekoračila svoju diskrecijsku ovlast u primjeni načela ulagača u tržišnom gospodarstvu.
                  S tim u svezi, tužitelj tvrdi da je Komisija iz činjenice da ne postoji cjeloviti poslovni plan koji bi obuhvaćao ugovor s tužiteljem nepravilno zaključila da navodno ne postoji strategija profitabilnosti zračne luke Klagenfurt (u daljnjem tekstu KLU) i da je u odluci navela očito proturječne činjenične ocjene glede dugoročne strategije profitabilnosti KLU-a.
               
            
                  5.
               
               
                  Odlukom se krši članak 107. stavak 1. UFEU-a, jer je u primjeni načela ulagača u tržišnom gospodarstvu Komisija prekoračila svoju diskrecijsku ovlast nedovoljnim ispitivanjem činjeničnog stanja u okviru svoje naknadno izrađene ex ante analize profitabilnosti poslovanja.
                  S tim u svezi, tužitelj tvrdi da je Komisija počinila pogrešku ne uzevši u obzir potporu koja je bila sukladna s pravilima o državnim potporama, a koju je KLU dobio za financiranje svojih marketinških mjera, kao prihod zračne luke. Osim toga, Komisija nije u dovoljnoj mjeri ispitala tržišnu vrijednost usluga koje je pružio tužitelj i nije ih uzela u obzir u odluci, iako je tužitelj pružio usluge po uobičajenim tržišnim cijenama.
               
            
                  6.
               
               
                  Odlukom se krši članak 107. stavak 3. UFEU-a, jer je Komisija, protivno postupovnim zahtjevima, prilikom ocjene opravdanosti primijenila neproporcionalno strog kriterij, koji ne odgovara njezinoj pravnoj praksi u vrijeme sklapanja marketinških ugovora.
               
            
                  7.
               
               
                  Odlukom se krši članak 107. stavak 3. UFEU-a, jer Komisija nije u potpunosti ispitala činjenično stanje glede opravdanosti navodnih državnih potpora.
                  S tim u svezi, tužitelj tvrdi da Komisija prilikom ocjene opravdanosti potpore tužitelju nije uzela u obzir državnu potporu KLU-u koja je bila sukladna s pravilima o državnim potporama državne potpore. Osim toga, Komisija prilikom ispitivanja članka 107. stavka 3. točke (c) UFEU-a nije uzela u obzir regionalnopolitičko i prometnopolitičko značenje marketinških ugovora i s njima povezanih značajnih pozitivnih učinaka na regionalno gospodarstvo.